Hallitus esittää lisätalousarviossaan, että Valtion asuntorahastosta (VAR) siirretään 73 miljoonaa euroa hallituksen hiljattain perustamalle Suomen Rata -yhtiölle. Esitys on herättänyt kritiikkiä julkisuudessa.

”Hallitus ohittaa törkeällä tavalla eduskunnan tahdon”, kritisoi Kohtuuhintaisen vuokra-asumisen edistäjät Kova ry tiedotteessaan.

”Kun eduskunta päättää yksimielisesti jotain, tulee hallituksen sitä kunnioittaa. Eduskunnan täytyy nyt korjata tämä hallituksen virhe”, kirjoittaa oppositiopuolue vasemmistoliiton kansanedustaja Silvia Modig Facebookissa.

Kyse on eduskunnan tarkastusvaliokunnan mietinnöstä, jonka eduskunta hyväksyi lokakuussa. Mietintöön sisältyi kannanotto, jonka mukaan eduskunta edellyttää, että hallituksen tulee säilyttää Valtion asuntorahaston asema itsenäisenä ja rahaston käyttö tulee suunnata asumiseen.

Nyt Kova ry ja Modig kritisoivat, että hallitus toimii vastoin eduskunnan tahtoa.

”Pidän täysin käsittämättömänä hallituksen toimia VAR:n varallisuuden käyttämiseksi muuhun kuin asumiseen. Valtio naamioi tämän 73 miljoonan euron siirron Asuntorahastosta ylimääräiseksi tuloutukseksi, vaikka käytännössä rahoilla rahoitetaan valtion ratahankeyhtiötä. Tällä summalla olisi voitu edistää tuhansien kohtuuhintaisten vuokra-asuntojen rakennuttamista”, kommentoi Kova ry:n toiminnanjohtaja Jouni Parkkonen tiedotteessa.

”Aikovatko [Juha] Sipilä ja [Anne] Berner tyhjentää Valtion asuntorahaston ennen lähtöään? Hallitus esittää lisätalousarviossaan, että Valtion asuntorahastosta tehdään ylimääräinen 73 miljoonan euron tuloutus. Raha siirrettäisiin perustettavan Oy Suomi Rata Ab:n taseeseen. Valtion asuntorahasto on tarkoitettu asumisen edistämiseen, sieltä ei pidä lypsää rahaa muuhun!” Modig kirjoittaa.

Modig vaatii, että eduskunnan on peruttava hallituksen esittämä tuloutus.

Tarkastusvaliokunnan varapuheenjohtaja, pääministeri keskustan kansanedustaja Olavi Ala-Nissilä sanoo Uudelle Suomelle, että tarkastusvaliokunnan mietinnön ajatuksena on velvoittaa vasta seuraavaa hallitusta, ei nykyistä.

Ala-Nissilä kuitenkin myöntää, että sanatarkasti katsoen hallituksen lisäbudjetin esitys ”ei ole aivan linjassa” eduskunnan hyväksymän tarkastusvaliokunnan mietinnön kanssa.

Hallitus kertoi helmikuun alussa merkittävästä raideliikenteen suunnitelmastaan, jota vetää liikenne- ja viestintäministeri Anne Berner (kesk). Hallitus kertoi tuolloin myös, että valtio pääomittaa alkuvaiheessa Suomen Rata -osakeyhtiöön kuuluvia yhtiöitä.

Hallituksen lisätalousarviossa sanotaan näin:

”Rautatietoimialan kokonaisvaltaiseksi kehittämiseksi ja suurten raideliikenneinvestointien edistämiseksi hallitus on päättänyt siirrettäväksi perustettavan Oy Suomen Rata Ab:n taseeseen 100 milj. euron arvosta valtion omistamia osakkeita. Yhtiön maksettavaksi tulevat varainsiirtovero ja osakkeiden realisoinnista aiheutuvat kustannukset ovat noin 7 milj. euroa, minkä lisäksi tuloarviota alentaa osakesiirrosta aiheutuva osinkojen väheneminen noin 3 milj. eurolla. Näitä vastaavasti vähennetään osakemyynti- ja osinkotuloutuksia yhteensä 110 milj. eurolla. Lisätalousarvion kattamiseksi lisätään vastaavasti tuloutuksia huoltovarmuusrahastosta (37 milj. euroa) ja valtion asuntorahastosta (73 milj. euroa).”

Pääministeri Juha Sipilä (kesk) on korostanut ministeri Bernerin roolin tärkeyttä raidehankkeiden loppuun saattamisessa.

LUE MYÖS:

Suomen valtiolta jättimäinen panostus raidehankkeisiin – Tunnin juna etenee

Totuus vanhustenhuollon valvonnasta pysäytti – nyt tulossa 15 henkilötyövuotta lisää

Sanasta sanaan – Tämä ministeri Terhon purkaus hätkähdytti eduskunnassa